Hoolekogu koosoleku protokoll nr 5 2015/2016 õppeaastal
Hoolekogu koosolek  28.04.2016 kell 18.00 –  20.00 Kuusalu Keskkooli geograafiaklassis
Osalesid: Heleri Śelemba (õpetajate esindaja), Ingrit Keerma (õpetajate esindaja), Vello Sats (direktor), Aili Kontus (õppealajuhataja), Kaisa Kajo (lapsevanemate esindaja), Viljar Moorits (lapsevanemate esindaja), Anu Kirsman (Kuusalu valla esindaja), , Heigo Vija (lapsevanemate esindaja), Maria Antons-Valner (lapsevanemate esindaja), Hege-Lee Paiste (õpilaste esindaja)
Puudus: Heidi Edela (lapsevanemate esindaja)
Koosoleku päevakord
1. Koosoleku alguses otsustati, et selle õppeaasta jooksul korraldatakse veel üks kokkuvõttev koosolek ja see saaks olema juunikuu teise nädala jooksul, ilmselt 8. juunil. 
2. Jõhvi Gümnaasium. Maria Antons-Valner: Jõhvi Gümnaasiumis käigu lühikokkuvõte on selline, et sealne direktor andis gümnaasiumi loomise protsessi suhtes palju kasulikke näpunäiteid. Maja ise oli imetore. Anu Kirsman: Kõik klassid on erineva kujuga. Vello Sats: Maarja Nummert on arhitekt ja ta on ära teinud supertöö. Ta maksis ise ka projektile peale, et kunsti osa kaetud saaks. Kogu ehitis tekitab väga hea tunde, kõik on kaarjas ja sujuv, treppe pole, on kaldteed. Sellises koolis tahaks isegi õppida. Riik tasustab ka transporti ja elamispinda, Jõhvis jätkub kortereid, õpilaskodu vajadust ei ole. Anu Kirsman: Inventari oli vähe, aga samas oli kõik hästi läbi mõeldud. Vello Sats: Asutuse struktuur on väga lihtne: juht, juhiabi, õppearendusjuht, õppenõustaja ja lennujuhid (terve lennu peale pool kohta). Heigo Vija: Kas õpilastele on see kool lähikonnaks magnetiks muutunud? Vello Sats: Praegu on võrreldes õppeaasta algusega õpilasi vähemaks jäänud – algul võeti kõik vastu, hiljem avastas mõni, et tema jaoks on tegemist liiga karmi keskkonnaga ja nad läksid kutseõppesse või kuskile mujale. Nende õppekavas on tähtsal kohal disain, ettevõtlikkus, slaavi ja idamaade kultuur. Heigo Vija: Kes naabritest kohal olid? Vello Sats: Jõelähtme vallavalitsuse liige,  abivallavanem ja Loo kooli direktor. Heigo Vija: Kuidas on Jõhvis õpetajate palkadega? Vello Sats: Me ei küsinud seda otse, aga ma tean, et riigigümnaasiumis on õpetajatel alati parem palk, sest klassid on suuremad. Anu Kirsman: Mina arvasin, et lähedal on seetõttu koole kinni pandud, aga ei, sealse direktori jutu järgi praegu see küll nii ei ole. Heigo Vija: Mida naabrid hiljem siinse gümnaasiumi plaanist mõtlesid? Maria Antons-Valner: Enamus arvas, et transpordi pärast siiski ei tuldaks – igalt poolt on parem ühendus just Tallinnaga. Heleri Šelemba: Mis kell seal koolipäev algas? Me saame ju siinse riigigümnaasiumi avada alles kell üheksa ja lapsed saaks mõistlikumal ajal kohale ilmuda. Viljar Moorits: Vaatan just kodulehelt, et seal algavad tunnid 8.45.Heigo Vija: Meil oleks väga vaja nüüd seda omavalitsuste omavahelist kokkusaamist. Kokkuleppeid muidugi veel ei sünni, aga see oleks algus. Vello Sats: Kalle Küttis oli selles suhtes väga jäik, et meil on lapsi rohkem vaja kui praegune prognoos näitab. Heleri Šelemba: Ta vajab neid seetõttu, et riigigümnaasium oleks omadega rahaliselt plussis. Anu Kirsman: Kõige mõistlikum oleks Ida-Harjumaa riigigümnaasium luua ikkagi just Kuusalu Keskkooli juurde, sest meil on siin võimas spordikeskus. Vello Sats: Ka Jõhvis loodi gümnaasium põhikooli kõrvale. Selle juures on kohe spordikompleks, juurde tuleb uuendatud staadion ja ümbrust arendatakse samas suunas veel edasi, seega tekib neile korralik kampus. Heigo Vija: Loodame jätkuvalt, et omavalitsuste kohtumine saaks sündida.
2. Erasmus+koostööprojekti „Kaasava hariduse võimalused spordi ja muusika näitel“. 
Ingrit Keerma: Külalised tulevad 15.mail ja lahkuvad 20.mail. Ööbimine on Tallinnas kahes erinevas hotellis. 16.-20. mai on projekt täis üritusi, nelikümmend üks last tuleb välismaalt ja kümme last meilt endilt. Itaalia, slovakkia, türgi, rumeenia + eesti lapsed. Lapsed on vanuses 11-13 aastat, 5.-7. klassist. Osa lastest on erivajadusega. Kümnest 5 on erivajadusega, 5 tavalast ja juures siis 2 saatjat. Projekti eestvedaja on väga töökas inimene ja tal oli oma nägemus juba olemas, mida nad siin tegema hakkavad. Algul on kooli tutvustus, peale lõunat on tutvustavad mängud – itaalia, türgi ja eesti näitavad oma traditsioonilisi mänge. Teisel päeval näitame kehalise kasvatuse tunde ja viime ujulasse. Kavatseme lasta neil ka uusi mänge luua – valida vahend, siis mänguviis ja lõpuks mõõtmise moodus. Tallinna tutvustamine on plaanis läbi põneva iseotsimismängu. Kolmandal päeval lähevad nad Kõrvemaale discgolfi mängima ja siis on jälle rahvuslikud mängud, seejärel omaloominguliste mängude esitlus. Treenerid on lastega koguaeg rakkes, reedel oleks see aeg, kus võiks lapsed ja treenerid korraks eraldi viia, keegi meie lapsevanematest tegeleks ehk lastega ja treenerid saaks lõkke ümber istuda ja korraks muljeid vahetada. Projekt eeldab, et keegi lapsevanematest aitaks samuti mõnda üritust läbi viia. Mõtlesime, et lõkkekoht oleks männikus. Tahaks neile teha ka köievedu, saapaviset ja rattaveeretamist. Heigo Vija: Ma võiks neile näidata ka seda, kuidas lõket üldse tehakse, õpetada erinevaid tulesüütamisviise. Seda tehakse väiksemates gruppides, me saaks lapsed kahekaupa paari panna. Uurin veel kahe inimese käest, kas nad saavad appi tulla. Üks neist on Erki Vaikre. Teine on Kivimäe Peeter. Tema juures muuseumis saaks nii lõket teha, sepikoda uurida kui ka süüa - ta pakub  gruppidele ka sellist teenust. Uurime tema käest, kas ta on nõus. Ingrit Keerma: Need on väga head mõtted. Kaks-kolm tundi selle lõpuõhtu ürituse jaoks võiks igal juhul arvestada. Anu Kirsman: Ka vabatahtlikud päästjad võiks kaasata, et ohte välistada. Kas mingi pidulikum osa on ka? Ingrit Keerma: Pidulik söömine on kavas sees, aga tantsuõhtut mitte. Anu Kirsman: Mida meie lapsed sellelt ürituselt ootavad? Ingrit Keerma: Meie lapsed ei ole veel selgunudki, see on järgmise nädala teema. Heigo Vija: Aga alustame siis sellest, et Vello Sats räägib Peeter Kivimäega, siis vaatame oma tegevused üle ja saame ka külalistele oma plaane tutvustada. 
3. Õpilasomavalitsus: Hege-Lee Paiste: Meie õpilasesinduse juhatus saab esmaspäeviti kokku ja kuulab ära Saima Kallionsivu kokkuvõtte kuu üritustest. Teisipäeval saab omavahel kokku terve õpilasomavalitsus, seal jagab juhatus infot ja siis iga klassi esindaja räägib oma klassidele omakorda kõik vajaliku edasi. 
Eelmise poolaasta resolutsioon võttis palju aega, sest me kirjutasime väga detailselt välja, mida keegi arvas, mis oli positiivne ja negatiivne. Saab öelda, et paljud asjad on paranenud. Sel aastal oleme õpilasomavalitsuse üldse väga hästi käima saanud. Vaba lava idee on üks hea näide. Ka filmiklubi on hästi käima läinud. Viljar Moorits: Mis klassist alates teil õpilased esindatud on? Hege-Lee Paiste: Ametlikult peaks olema viiendast kuni kaheteistkümnenda klassini igast klassist üks esindaja, aga kui on ideid, siis on meile kõik oodatud. Näiteks kaheteistkümnendast klassist on meil vist lausa neli liiget. 8. juuni koosolekul saan teile ka resolutsioonist täpsemalt rääkida. 
4. Kohapeal tõstatatud küsimused. Heigo Vija: Mul on küsimus, et kui lapsed kuhugi võistlema lähevad, kas lapsed saavad siis kooli poolt mingi toidupaki kaasa? Ingrit Keerma: Saavad, aga alati nad ei söö seda, mida kaasa pannakse. Väiksed mahlad on joogiks kaasas. Heigo Vija: Joogiks võiks vesi olla, väike šokolaad sobiks ka hästi, seda nad ikka söövad. Tavaliselt panevad vanemad ju ka midagi kaasa. Aili Kontus: Kool annab toidu kaasa ettenähtud lõunaraha piires ja raha ei pea lastele sellistel juhtudel eraldi kaasa panema. Heigo Vija: Küll aga võib kaasa panna veepudeli või võileibu vms, et lapsed kindlasti kõhu täis, eks-ole. Vello Sats: Vahel süüakse juba enne minekut, kui sõit algab alles peale kümmet. Ingrit Keerma: Näiteks on neile kaasa pandud kalapalasid, puuvilja, moosipirukaid. Anu Kirsman: Kui palju varem söökla seda teab? Heleri Šelemba: Reeglite järgi kümme päeva. Heigo Vija: Lapsevanemad võiksid õpetajatega rohkem suhelda, et nad teaksid, kas lapsed söövad oma söögi juba enne võistlustele minekut ära või saavad paki kaasa või tuleb ise midagi kaasa panna, kui nad teavad, et lapsed on kuhugi minemas.  Sander Piibemann annab iga kord väga hea standardteavituse, et tuleb pikk päev, palun kaasa võileib ja võimalusel väike taskuraha. 
Anu Kirsman: Järgmiseks korraks üks teema: tahaks rääkida abivajavast lapsest ja hädaohus lapsest.
Järgmine koosolek toimub 8. juunil kell 18.00 kusagil koolist väljas, ilmselt Kolga noortekeskuses. 

